Drets socials bíblics

En l'Evangeli de Mateu, al principi del Sermó de la Muntanya, Jesús diu: “No penseu que he vingut a abolir la Llei i els Profetes, no he vingut a abolir-los, sinó a portar-los a compliment.”

Creiem que Jesús va dir aquestes paraules, les quals lligaven els textos dels profetes, i els principis legals que es derivaven d'ells, amb l'Evangeli, fent una unitat dels dos missatges en un de sol.

Però ens meravellem en veure (no ho havíem observat mai) que tant l'Evangeli de Marc, com el de Lluc, com el de Joan silenciaven aquest missatge. Per què???, si és un punt central del missatge evangèlic. El que dona unitat al missatge cristià. Efectivament: tot al llarg de la seva llarguíssima i desaprofitada història, l'Església no ha tingut mai en compte aquella part profètico-legal, sinó que ha fet tot el que ha pogut perquè tots aquells textos no fossin coneguts.

Aquest descobriment, i la corresponent sorpresa, no ha estat el primer. Alguns anys enrere, un servidor, quan encara no ens coneixíem els dos cosins, vaig sofrir una ensulsiada en la fe quan vaig llegir, en el mal llibre “Fets dels apòstols”, en el capítol 2, versets 37-39, que Pere havia respost que el que havien de fer els nous convertits era “fer-se batejar”.

Però uns anys abans, Joan Baptista, davant la mateixa pregunta dels oients, havia precisat: “Qui tingui dues túniques, que en doni una a qui no en tingui cap, i els qui tinguin aliments, que els comparteixin.” (Això era una resposta cristiana. La que es va “atribuir” a Pere, quan aquest ja havia mort, era la doctrina de l'Església naixent.)

Això era un cop de martell a la doctrina de Jesús. Però el silenci de Marc, de Lluc i de Joan van en la mateixa direcció. L'Església “cristiana”, després de la mort progressiva de la generació dels apòstols, va néixer al marge del missatge de Jesús i dels bons profetes. Però “aprofitant el seu nom”.

Entenem que els nous dirigents, probablement “més moderns”, de l'Església anomenada “cristiana”, van iniciar un període d'acomodació a les estructures mundanes. I potser alguns evangelistes hi van col·laborar. Valga’m Déu!!! I van anar substituint els Principis (justícia i fraternitat) per festes i cerimònies, i els qui assistien a més cerimònies eren “més cristians”.

Però els lectors no acostumats a lectures bíbliques es poden preguntar: Bé, però, concretament, què és lo que l’Església ens ha estafat? En donem només una mostra (5 textos d’un total d’una trentena):

**Ai dels qui fan lleis injustes / i promulguen decrets opressors! / Neguen la justícia als febles, / roben el dret als pobres del meu poble; / les viudes són el seu botí / espolien els orfes. / Què fareu el dia / que us demanaran comptes, / quan veureu apropar-se la tempesta? / A qui acudireu perquè us socorri? / On amagareu les vostres riqueses? (Isaïes 10: 1-3)**

**Vosaltres odieu / el qui exigeix judicis justos, / avorriu el qui diu la veritat. / Trepitgeu els febles / i els preneu la seva part de gra. / Per això no habitareu pas / les luxoses cases que heu construït / ni beureu el vi / de les vinyes selectes / que heu plantat. / Jo sé que amuntegueu les culpes, / que són molts els vostres pecats: / maltracteu l'innocent, / accepteu suborns, / no feu justícia als pobres. (Amós 5: 10-12)**

**Ai dels qui, a costa dels veïns, / engrandeixen les cases i els camps! / (...) Escolteu què m'assegura / el Senyor de l'univers: / Totes aquestes cases grans i boniques / es tornaran una ruïna; / ningú no habitarà aquests palaus. / (...) El Senyor de l'univers quedarà enaltit / quan restaurarà la justícia; / ell, el Déu sant, / mostrarà la seva santedat / restablint el dret. (Isaïes 5: 8-9)** [Hi ha un refrany català que diu: “Cases fetes de robar, les veureu enderrocar.”]

**Ni que m'oferiu holocaustos / no m'hi complac; / els sacrificis de comunió, /**

**ni tan sols me'ls miro. / No em molesteu més / amb el xivarri dels vostres cants. / No vull sentir / el so de les vostres arpes. /** **Deixeu que el dret brolli com l'aigua / i la justícia ragi / com un torrent inestroncable. (Amós 5: 22-24)**

(Aquesta frase “Deixeu que el dret brolli com l'aigua / i la justícia ragi / com un torrent inestroncable“ és una de les dues o tres frases més importants de tota la Bíblia)

**El dejuni que jo aprecio és aquest: / allibera els qui han estat / empresonats injustament, / deslliga les corretges del jou, / deixa lliures els oprimits / i trosseja els jous de tota mena. / Comparteix el teu pa / amb els qui passen fam, / acull a casa teva els pobres vagabunds, / vesteix el qui va despullat. / No els defugis, que són germans teus. / Llavors brillarà com l'alba la teva llum. (Tercer Isaïes 58: 3, 6-8)**

PagèsFerret

Escriptors